OBH 2446/1995.
Az állampolgári jogok országgyűlési biztosa általános helyettesének
jelentése
Ügyintéző: dr. Kántor Ferenc

Az eljárás megindítása

H.I. nyíregyházai lakos panasszal fordult az Országgyűlési Bizottság Hivatalához. Sérelmezte, hogy nyugati hadifogolyként töltött ideje alapján beadott kárpótlási kérelmére az Országos Kárrendezési és Kárpótlási Hivatal többszöri érdeklődése ellenére sem válaszolt.

Mivel alkotmányos visszásság fennállását a rendelkezésemre álló információk alapján nem lehetett kizárni, ezért 1996. március 18-án az eljárást megindítottam. Megkerestem az Országos Kárrendezési és Kárpótlási Hivatal elnökét és arra kértem, hogy tájékoztasson az ügy körülményeiről, valamint javasoltam a szükséges intézkedés megtételét.

A tényállás megállapítása

Panaszos 1992. június 6-án szabályszerűen benyújtotta nyugdij-felemelés iránti kérelmét, melynek alapján az OKKH a sérelmet elismerve, panaszos részére 1992. július 15-én összesített Hatósági Bizonyítványt ("OHB") állítottak ki. E határozatot 1992. július 17-én postázták.
Ennek alapján a nyugdíjfolyósító a panaszos részére 1992. április 1. napjától havi 500 Ft nyugdíjemelést állapított meg. A visszamenőleges ellátás már kiutalásra került. A nyugdíj-kiegészítés és az éves emelések összege havi 1.001 Ft-tal növelik jelenlegi nyugdíjának összegét.

Jogszabályi háttér

51/1992. (III.18.) Korm. rendelet
1.§ (1) az a volt nyugati hadifogoly (a továbbiakban: hadifogoly), aki a hadifogságban végzett munkájának ellenértékeként kapott devizakövetelésre vonatkozó hitelutalványt (a továbbiakban: utalvány) a külföldi fizetési eszközök és követelések, a külföldi értékpapírok és az arany forgalmának, valamint a fizetési eszközök kivitelének újabb szabályozása tárgyában kiadott 8400/1946. (VII.28.) ME rendelet alapján a rendeletben megjelölt pénzintézetnél vagy annak jogutódjánál letétbe helyezte, vagy az utalványt a birtokában tartja, választása szerint:
a/ az utalvány ellenértékének a kifizetését, vagy
b/ a letéti követeléséről való lemondása ellenében a 4.§-ban foglaltak alkalmazását kérheti.
4.§ (1) Annak a hadifogolynak, aki devizakövetelésre szóló hitelutalvánnyal nem rendelkezett vagy annak meglétét nem tudja bizonyítani, a nyugellátását, baleseti nyugellátását (kivéve a baleseti járadékot, hacsak a nyugdíjkorhatárt betöltött személy más ellátással nem rendelkezik), továbbá a nyugdíjfolyósító szerv által folyósított nyugdíjszerű rendszeres szociális ellátását az 1945 és 1963 között törvénysértő módon elítéltek, az 1956-os forradalommal és szabadságharccal összefüggésben elítéltek, valamint a korábbi nyugdíjcsökkenés megszüntetéséről, továbbá az egyes személyek szabadságot korlátozó intézkedések hatálya alatt állt személyek társadalombiztosítási és munkajogi helyzetének rendezéséről szóló 93/1990. (XI.21.) Korm.rendelet (a továbbiakban: R.) 1.§-ában foglaltak megfelelő alkalmazásával fel kell emelni.
(2) E rendelet alkalmazásában nyugati hadifogoly, aki nem szovjet vagy jugoszláv katonai parancsnokság alárendeltségébe tartozó hadifogolytáborban volt.
(3) Az emelés összegének szempontjából az 1944. október 1-je után hadifogságban töltött idő hat hónapot meghaladó idejét kell figyelembe venni.
(4) Az e rendelettel nem szabályozott kérdésekben a R.-ben foglaltakat kell megfelelően alkalmazni.

A vizsgálat megállapításai

Panaszos - aki nyugati hadifogoly volt - 1945 04. 12-től 1946. 04. 06-ig - a munkája ellenértékeként kapott hitelutalványt. Az utalvány ellenértékének kifizetése helyett nyugdíjának felemelését kérte az OKKH-tól. 1992. június 6-án a hivatalhoz érkezett kérelmét az OKKH elbírálta és 1992. július 15-én részére Összesített Hatósági Bizonyítványt (ÖHB) állított ki. E határozatot 1992. július 17-én postázták az OKKH elnökének tájékoztatása szerint. Panaszos állítja, hogy az "OHB"-t nem kapta meg.
Megkeresésemre az OKKH elnöke arról tájékoztatott, hogy az ÖHB-ban megállapított nyugdíj-kiegészítést panaszos nyugdíja már tartalmazza, a visszamenőleges ellátás már kiutalásra került.
Az éves emelésekkel együtt - panaszos részére 1992. április 01-től megállapított havi 500 Ft nyugdíjemelés - jelenleg nyugdíját 1.001 Ft-tal emeli havonta.
Megkeresésem követően az OKKH elnöke panaszost a leírtak szerint tájékoztatta, s leveléhez csatoltan fénymásolatban megküldött részére 1 db. Összesített Hatósági Bizonyítványt, melyet az OBH-hoz írt tájékoztató leveléhez is csatolt egy példányban.

Az állampolgári jogok országgyűlési biztosáról szóló 1993. évi LIX. törvény 16.§ (1) bekezdése szerint az országgyűlési biztos akkor jogosult eljárni, ha megítélése szerint valamely hatóság, illetve közszolgáltatást végző szerv eljárása, ennek során hozott határozata, illetőleg a  hatóság intézkedésének elmulasztása következtében panaszost állampolgári jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésére álló közigazgatási jogorvoslati lehetőségeket kimerítette, illetve jogorvoslati lehetőség nincs számára biztosítva. 
Mindezek alapján a panasz vizsgálata során megállapítottam, hogy alkotmányos jogsértés nem történt. A panaszost a jelentésben foglaltakról 1996. május 24-én kelt levelemben tájékoztattam.

Budapest, 1996. május 23.

Dr. Polt Péter